L-istaġun 2020/21 tal-Premier League se jibda fit-12 ta' Settembru Il-Premier League fl-Ingilterra għall-istaġun 2020/21 se jibda nhar it-12 ta' Settembru u dan minħabba l-effetti li ġabet magħha l-kriżi tal-coronavirus. Clubs li jilagħbu f'dan il-kampjonat wasal ma' dan f'laqgħa li saret iktar kmieni l-Ġimgħa, b'din id-data f'Settembru tinsab biss sitt ġimgħat 'il bogħod. Dan se jkun qed ifisser li t-timijiet konċernati se jkollhom ftit żmien biex jistrieħu u jippreparaw għall-istaġun li ġej wara l-konklużjoni tardiva tal-istaġun 2019/20. Iżda l-Premier League qed jagħmel minn kollox biex l-istaġun li ġej jibda kemm jista' jkun malajr biex il-kalendarju tal-football ma jiġix affettwat b'mod daqshekk drammatiku. L-istaġun 2020/21 tal-Premier League se jkun qed jintemm fit-23 ta' Mejju, bit-timijiet kollha se jkunu qed jilagħbu l-aħħar partita tagħhom f'dik il-ġurnata li se taħbat il-Ħadd. Iktar skedar ta' partiti għadu jrid jiġi maqbul għall-istaġun 2020/21, hekk kif partiti iridu jintlagħbu f'xahar inqas minn kif isir is-soltu. L-istaġun ma jistax jibqa' sejjer sas-sajf minħabba li se tkun qed tiġi organizzata l-Euro 2020, waqt li l-Olimpjadi ta' Tokjo issa se jkunu qed isiru wkoll f'Lulju u Awwissu tas-sena d-dieħla. Liverpool se jkunu qed ifittxu li jiddefendu t-titlu ta' champions wara li rebħu l-kampjonat wara staġun memorabbli wara nuqqas ta' 30 sena. Sadanittant, Leeds United u West Brom, se jkunu fost dawk li se jkunu qed jikkompetu fil-Premier League matul l-istaġun li ġej wara l-promozzjonijiet rispettivi li kisbu miċ-Championship. Bournemouth, Watford u Aston Villa qed jissieltu biex ma jiġux relegati għal dan il-kampjonat fl-aħħar round ta' partiti nhar il-Ħadd, bi tnejn minn dawn it-tliet timijiet se jkunu qed jingħaqdu ma' Norwich li diġá ġew relegati fiċ-Championship. Fi stqarrija rigward il-pjani għall-istaġun 2020/21, ġie kkonfermat li: "Il-Premier League se jkun qed jikkonsulta mal-FA u l-EFL rigward l-iskedar tal-kompetizzjonijiet domestiċi kollha." L-FA Cup u l-Carabao Cup jistgħu jiġu mpattati fir-rigward tas-sitwazzjoni tar-replays u ċerti rounds se jiġu trasferiti għal nofs il-ġimgħa. Kjarifikazzjoni rigward kif il-kalendarju jista' jidher bejn it-12 ta' Sttembru 2020 u t-23 ta' Mejju 2021, għadha trid tinħareġ. B'żieda għal dan, xi timijiet ċertament li se jkollhom inqas żmien ta' mistrieħ u ta' preparazzjoni minn oħrajn qabel jibda l-istaġun li ġej. Manchester City, Chelsea, Manchester United u Wolves, fadlilhom partiti mill-kompetizzjonijiet Ewropej x'jilagħbu qabel jistgħu jgħidu li dan l-istaġun għalihom ikun uffiċjalment terminat. Il-kalendarju Ewropew kellu jiġi estiż sa Awwissu biex l-istaġuni domestiċi jintemmu wara l-pandemija tal-Covid-19. Intant, Arsenal se jkunu qed joiffaċċjaw lil Chelsea f'Wembley Stadium fil-finali tal-FA Cup fl-1 ta' Awwissu (5.30pm), sitt ijiem biss wara li jintemm il-Premier League. It-timijiet l-oħra kollha li jimmilitaw fil-Premier League jistgħu jmorru għal żmien tal-mistrieħ tagħhom tas-sajf minn nhar it-Tnejn li ġej qabel jibda l-pre-season madwar nofs Awwissu. Leeds u West Brom diġá temmew l-istaġun tagħhom, bil-logħbiet finali miċ-Championship intlagħbu nhar l-Erbgħa li għadda. Iżda, il-play-offs għadhom iridu jintlagħbu, bl-ewwel legs tas-semi-finali li jinvolvu lil Brentford, Cardiff, Fulham u Swansea se jkunu qed jintlagħbu kmieni matul il-ġimgħa d-dieħla. Manchester City jistgħu ikunu l-aħħar taam li jispiċċaw l-istaġun tagħhom mit-timijiet kollha tal-Premier League hekk kif il-finali tal-UEFA Champions League se tkun qed tintlagħab nhar il-Ħadd, 23 ta' Awwissu. Sadanittant, il-finali tal-UEFA Europa League, fejn kemm Man Utd kif ukoll Wolves għandhom it-tragwad li jaslu sa dan l-istadju se tkun qed tintlagħab nhar il-Ġimgħa, 21 ta' Awwissu.